Nɛgbɛ Yehowa Odasefoi Lɛ Náa Shika Yɛ Ni Amɛkɛfiɔ Amɛjeŋ Muu Fɛɛ Nitsumɔ Lɛ Sɛɛ?\nDaa afi lɛ, wɔgbɛjianɔtoo lɛ kalaa ni ejaraa Bibliai kɛ woji krokomɛi akpekpei ohai abɔ ni aheee nɔ ko. Wɔmamɔɔ Maŋtsɛyeli Asai kɛ nitsumɔhe niji ni wɔkuraa amɛ. Wɔkwɛɔ Betelbii kɛ maŋsɛɛ sɔɔlɔi akpei abɔ, ni wɔyeɔ wɔbuaa kɛ́ adebɔɔ naa oshãra ba. No hewɔ lɛ, ekolɛ obaabi akɛ, ‘Nɛgbɛ anáa shika yɛ kɛfeɔ nibii nɛɛ fɛɛ?’\nWɔheee too, wɔheee mlijaa nyɔŋma, ni wɔkɛ plɛte tsɔɔɔ mɛi ahiɛ kɛheee shika. Eyɛ mli akɛ shika ni wɔkɛfiɔ wɔshiɛmɔ nitsumɔ lɛ sɛɛ lɛ fa waa moŋ, shi wɔbalaaa shika. Nɔ ni fa fe afii 100 ni eho nɛɛ, Buu-Mɔɔ wolo tɛtrɛɛ ni ji enyɔ nɔ ní afee lɛ tsɔɔ mli akɛ, wɔheɔ wɔyeɔ akɛ Yehowa fiɔ wɔsɛɛ, no hewɔ lɛ, “wɔkpaŋ mɛi fai ni asaŋ wɔbiŋ mɛi koni amɛye amɛbua wɔ”​—ni wɔfeko nakai hu!​—Mateo 10:8.\nAtsuɔ onia kɛyeɔ abuaa wɔnitsumɔ lɛ. Mɛi babaoo nyaa wɔ-Biblia tsɔsemɔ nitsumɔ lɛ he ni amɛtsuɔ onia kɛfiɔ sɛɛ. Odasefoi lɛ diɛŋtsɛ hu jɛɔ amɛsuɔmɔ mli amɛkɛ amɛbe, amɛhewalɛ, amɛshika, kɛ amɛnibii krokomɛi fiɔ Nyɔŋmɔ suɔmɔnaa nii ni afeɔ yɛ jeŋ fɛɛ lɛ sɛɛ. (1 Kronika 29:9) Ayɛ oniatsumɔ adekai yɛ Maŋtsɛyeli Asai kɛ Kpee Asai lɛ anɔ koni mɛi ni miisumɔ ni amɛtsu onia lɛ kɛ amɛshika lɛ ayawo mli. Aloo abaanyɛ atsu onia kɛtsɔ wɔwɛbsaiti lɛ, ni ji jw.org lɛ nɔ. Bei pii lɛ, mɛi ni tsuɔ onia lɛ ji mɛi ni bɛ nɔ ko, amɛtamɔ yoo okulafo ohiafo lɛ ni kɛ kapɛji bibii enyɔ wo sɔlemɔ shĩa lɛ onia adeka lɛ mli ni Yesu wie ehe ekpakpa lɛ. (Luka 21:1-4) No hewɔ lɛ, mɔ fɛɛ mɔ baanyɛ “ekɛ nɔ ko ato” koni enyɛ ehã “bɔ ni ekpɛ mli yɛ etsui mli” lɛ.​—1 Korintobii 16:2; 2 Korintobii 9:7.\nWɔyɛ nɔmimaa akɛ, Yehowa baaya nɔ atsirɛ mɛi ni miitao ‘amɛkɛ amɛnibii ni jara wa lɛ awo ehiɛ nyam’ lɛ ni amɛya nɔ amɛfi Maŋtsɛyeli nitsumɔ lɛ sɛɛ koni anyɛ afee esuɔmɔnaa nii kwraa.​—Abɛi 3:9.\nMɛni hãa esoroɔ wɔgbɛjianɔtoo lɛ yɛ jamɔi krokomɛi ahe?\nKɛmaje Mɔ Ko Kɛmaje Mɔ Ko Nɛgbɛ Anáa Shika Yɛ Ni Akɛfiɔ Wɔjeŋ Muu Fɛɛ Nitsumɔ Lɛ Sɛɛ?